
Drugostepena disciplinska komisija za sudije
Broj: 11-07-6-888-19/2024
Dana: 05.12.2024. godine


Drugostepena disciplinska komisija za sudije Visokog sudskog i tužilačkog vijeća Bosne i Hercegovine u sastavu: sutkinja Ljiljana Bošnjak-Glizijan, predsjedavajuća Komisije, sudija Mustafa Šabić, te tužiteljica Željka Fabić, kao članovi Komisije, odlučujući o žalbi tuženog K. T., sudije ... suda u ..., izjavljenoj protiv odluke Prvostepene disciplinske komisije, broj: 11-07-6-888-16/2024 od 14.10.2024. godine, na osnovu člana 60. stav 4. Zakona o Visokom sudskom i tužilačkom vijeću Bosne i Hercegovine („Službeni glasnik BiH“, br. 25/04, 93/05, 48/07, 15/08, 63/23, 9/24 i 50/24), te člana 101. Poslovnika Visokog sudskog i tužilačkog vijeća Bosne i Hercegovine („Službeni glasnik Bosne i Hercegovine”, br.: 55/13, 96/13, 46/14, 61/14, 78/14, 27/15, 46/15, 93/16, 48/17, 88/17, 41/18, 64/18, 12/21, 26/21, 35/21, 68/21, 1/22, 26/23, 83/23, 9/24, 27/24 i 72/24), na sjednici održanoj dana, 05.12.2024. godine, donijela je sljedeću:

O D L U K U


Žalba se odbija kao neosnovana i potvrđuje Odluku Prvostepene disciplinske komisije za sudije VSTV-a BiH broj: 11-07-6-888-16/2024 od 14.10.2024. godine.

O b r a z l o ž e nj e


Odlukom Prvostepene disciplinske komisije, broj: 11-07-6-888-16/2024 od 14.10.2024. godine, tuženi T. K., sudija ... suda u ..., oglašen je odgovornim što je:  

1. Dana 22.06.2022. godine zaključio usmeni pretres u predmetu broj 85 0 Prm 105053 22 Prm, tuženi je pismeni otpravak odluke izradio 10.04.2023. godine, odnosno po proteku perioda od devet mjeseci, iako je dana 23.03.2023. godine u predmetu nastupila apsolutna zastarjelost vođenja prekršajnog postupka, a što je konstatovano rješenjem ... suda u ... broj 85 0 Prm 105053 23 Pžpm od 27.06.2023. godine.

2. Dana 04.12.2019. godine zadužen predmetom broj 85 0 K 081174 19 K, tuženi je propustio da zakaže glavni pretres sve do 23.08.2023. godine, iako je predmet bio obuhvaćen Planom rješavanja predmeta za 2020. 2021. i 2022. godinu, uslijed čega je dana 21.03.2023. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 081174 19 K od 08.12.2023. godine, kojom se optužba odbija.

3. Dana 29.10.2020. godine zadužen predmetom broj 85 0 K 083749 20 K, tuženi je propustio da zakaže glavni pretres sve do 24.08.2023. godine, iako je predmet bio obuhvaćen Planom rješavanja predmeta za 2021. i 2022. godinu, uslijed čega je dana 20.06.2023. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 083749 20 K od 08.12.2023. godine, kojom se optužba odbija.

4. Dana 23.03.2020. godine obavjestio stranke o odlaganju glavnog pretresa u predmetu broj 85 0 K 084315 20 K, tuženi je propustio da zakaže nastavak glavnog pretresa sve do 24.08.2023. godine, iako je predmet bio obuhvaćen Planom rješavanja predmeta za 2020., 2021. i 2022. godinu, uslijed čega je dana 15.07.2021. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 084315 20 K od 08.12.2023. godine, kojom se optužba odbija.

5. Dana 05.03.2020. godine zadužen predmetom broj 85 0 K 081900 20 K, tuženi je propustio da zakaže glavni pretres sve do 24.08.2023. godine, iako je predmet bio obuhvaćen Planom rješavanja predmeta za 2021. i 2022. godinu, uslijed čega je dana 22.01.2023. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 081900 20 K od 08.12.2023. godine, kojom se optužba odbija.

6. Dana 24.04.2020. godine obavjestio stranke o odlaganju glavnog pretresa u predmetu broj 85 0 K 077498 19 K, tuženi je propustio da zakaže nastavak glavnog pretresa sve do 01.06.2023. godine, iako je predmet bio obuhvaćen Planom rješavanja predmeta za 2020. 2021. i 2022. godinu, uslijed čega je dana 22.07.2023. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 077498 19 K od 01.09.2023. godine, kojom se optužba odbija.

7. Dana 20.02.2020. godine zadužen predmetom broj 85 0 K 085663 20 K, tuženi je propustio da zakaže glavni pretres sve do 26.08.2022. godine, iako je predmet bio obuhvaćen Planom rješavanja predmeta za 2021. i 2022. godinu, uslijed čega je dana 08.09.2022. godine došlo do nastupanja apsolutne zastarjelosti krivičnog gonjenja, što je tuženi i konstatovao presudom broj 85 0 K 085663 20 K od 30.11.2022. godine, kojom se optužba odbija.


Dakle, tuženi je postupajući u predmetu navedenom pod tačkom 1. disciplinske tužbe neopravdano kasnio u donošenju i izradi pismenog otpravka odluke za vrijeme od 9 (devet) mjeseci, na koji način je prekršio odredbu člana 195. stav (2) Zakona o prekršajima Republike Srpske, kojim je propisano da je sudija dužan donijeti odluku najkasnije u roku od 15 dana od dana završetka pretresa na kome je dokazni postupak završen, a što je u značajnoj mjeri doprinijelo nastupanju zastarjelosti prekršajnog gonjenja za vrijeme dok je tuženi bio zadužen predmetom. Također, nakon što je zadužen krivičnim predmetima, iako svjestan obaveze da po službenoj dužnosti ima paziti na nastupanje zastarjelosti krivičnog gonjenja, tuženi je propustio da preduzme procesne radnje radi zakazivanja glavnog pretresa i okončanja predmeta za vrijeme od 2 (dvije) godine do najmanje 3 (tri) godine i 7 (sedam) mjeseci, iako su predmeti bili obuhvaćeni Planovima rješavanja predmeta, uslijed čega je došlo do nastupanja apsolutne zastarjelosti krivičnog gonjenja za vrijeme dok je tuženi bio zadužen krivičnim predmetima.


Opisanim postupanjem tuženi je iskazao nemar u obavljanju službene dužnosti, čime je počinio disciplinski prekršaj iz člana 56. tačka 8. Zakona o Visokom sudskom i tužilačkom vijeću Bosne i Hercegovine „nemar ili nepažnja u vršenju službenih dužnosti“, pa je tuženom u skladu sa čl. 58. stav (1) tačka c) i 59. Zakona o Visokom sudskom i tužilačkom vijeću Bosne i Hercegovine, te u skladu sa Smjernicama za određivanje disciplinskih mjera u disciplinskim postupcima, izrečena disciplinska mjera Smanjenje plaće za pet posto (5%) na period od tri (3) mjeseca.

Protiv navedene odluke Prvostepene disciplinske komisije, žalbu je blagovremeno izjavio tuženi zbog pogrešno i nepotpuno utvrđenog činjeničnog stanja i zbog izrečene disciplinske mjere sa prijedlogom da Drugostepena disciplinska komisija žalbu tuženog uvaži kao osnovanu i ukine pobijanu odluku, predmet vrati na ponovno odlučivanje Prvostepenoj  disciplinskoj komisiji, odnosno usvoji žalbu i preinači pobijanu odluku tako što će tuženog osloboditi disciplinske odgovornosti ili izreći blažu disciplinsku mjeru. 


Žalbom se ukazuje da u pobijanoj odluci PDK nije ispravno izvela glavni zaključak da su okolnosti koje je kao tuženi iznio, a to su između ostalih rad na 4 referata (krivični, prekršajni, izvršni, ostavinski), enorman broj zaduženih predmeta (oko 2500 otvorenih predmeta), otežan i u određenom periodu onemogućene rad u pandemiji Covid, ispunjenje svih postavljenih planova, odnosno mjesečnih i godišnjih normi u kritičnom periodu, kao i norme rješavanja starih i zaostalih predmeta za što je priložio materijalne dokaze, nedostatak sale za suđenje, nedostatak daktilografa, bol u ruci i nekorištenje bolovanja, porodične prilike bolesni roditelji, kao i sopstveno roditeljstvo (koje je PDK prihvatila) u biti olakšavajuće okolnosti koje utiču na izbor disciplinske mjere, već smatra da je sve navedeno (a prihvaćeno od PDK), ustvari okolnosti koje u ukupnosti daju realnu situaciju vis apsoluta (viša sila) i potvrđuju sve njegove tvrdnje da suštinski nije iskazao niti nemar niti nepažnju u vršenju službene dužnosti, već naprotiv da je usljed ukupnosti okolnosti u kojima se našao kao sudija ničim izazvan došao pred svršen čin i bio onemogućen da učini radnje kako bi spriječio da u predmetima nastupi apsolutna zastara. Nadalje u žalbi navodi šta predstavlja riječ nemar ili nepažnja prema „Pravopisnom rečniku srpskog jezika“, autora Milana Šipke, Prometej, Novi Sad 2010. U smislu navedenog značenja tih riječi koje su u stvari biće i suština obilježja prekršaja u postupku se mora dokazati da je konkretnim radnjama nema ili nepažnje počinio disciplinski prekršaj, a to je prema njegovom ljudskom osjećaju i ubjeđenju, a i njegovoj argumentaciji i izvedenim dokazima u konkretnom slučaju bilo nemoguće. U nastavku žalbe tuženi citira zaključak PDK sa strane 11. pobijane odluke da je tuženi bio dužan da postupa sa određenim stepenom pažnje i odgovornosti prilikom postupanja u svakom predmetu, pa je opravdano bilo očekivati, bez obzira na obim posla, da se tuženi trebao upoznati sa stanjem spisa kojima je zadužen te se bolje organizovati kako bi blagovremeno poduzimao radnje u predmetima u kojima prijeti zastara, na uštrb eventualno poduzimanja radnji u drugim predmetima u kojima bi mogla nastupiti “manje” štetna posljedica, te obavezno o svemu pisanim putem informisati predsjednika kako bi eventualno predsjednik poduzeo aktivnosti iz svoje nadležnosti u cilju bolje organizacije posla. 


Tuženi u žalbi ističe da je ovakav zaključak nepravedan iz razloga što je sasvim logično trebalo izvesti zaključak da je „bolja organizacija“ u okolnostima koje je dokazao materijalnim i subjektivnim dokazima bila nemoguća, a takođe je bilo nemoguće napraviti selekciju u ovakvom obimu predmeta, a sam predsjednik suda je u više navrata obavještavao sve zaposlene i sudije da nema dovoljan broj sudija i zaposlenih, da nema resursa i da on nije bio nadležan niti u mogućnosti da popuni upražnjena mjesta što su posvjedočili svjedokinja i tuženi u svojstvu parnične stranke. Ukoliko DDK ne prihvati naprijed izložene žalbene navode u pogledu disciplinske odgovornosti, tuženi predlaže da se pravilnije cijene naprijed navedeno kao olakšavajuće okolnosti (čak i osobito olakšavajuće okolnosti), da razmotri da li su se bili stekli uslovi za brisanje ranije „disciplinske osude“ i da izrekne blažu mjeru od izrečene, što smatra da bi bilo pravično. 

Primjerak blagovremene, potpune i dozvoljene žalbe tuženog je dostavljen Uredu disciplinskog tužioca koji je podnio pismeni odgovor na žalbu tuženog u kojem predlaže da Drugostepena disciplinska komisija odbije žalbu tuženog u cijelosti i potvrdi pobijanu odluku, te u vezi s tim i navodi razloge.

Ispitujući pobijanu odluku u granicama razloga navedenih u žalbi, te po službenoj dužnosti u smislu odredaba člana 221. Zakona o parničnom postupku (Službeni glasnik RS“, br.: 58/03, 85/03, 74/05, 63/07, 49/09 i 61/13), (u daljem tekstu ZPP), koji propis se supsidijarno primjenjuje u ovom disciplinskom postupku, Drugostepena disciplinska komisija je odlučila kao u izreci ove odluke iz slijedećih razloga:


Žalba tuženog je neosnovana.


Ispitujući žalbeni prigovor tuženog koji se odnosi na pogrešno i nepotpuno utvrđeno stanje, ova Komisija konstatuje da u žalbi nije navedena ni jedna činjenica niti ponuđen novi dokaz, koji bi ukazivali na zaključak da je činjenično stanje u prvostepenom postupku pogrešno i nepotpuno utvrđeno. 

          Cijeneći žalbeni prigovor pogrešno utvrđenog činjeničnog stanja a koji se tiče toga da PDK u pobijanoj odluci nije ispravno izvela glavni zaključak da su okolnosti koje je tuženi iznio u toku disciplinskog postupka (rad na četiri referata, enorman broj predmeta, otežan rad u pandemiji Covid, ispunjenje svih postavljenih planova odnosno mjesečnih i godišnjih normi u kritičnom periodu, kao i norme rješavanja starih predmeta, nedostatak daktilografa, sala i sl.) ova komisija isti cijeni neosnovanim. Naime prema stavu ove komisije navedene i u postupku utvrđene okolnosti nikako se ne mogu cijeniti kao okolnosti koje bi tuženog mogle ekskulpirati disciplinske odgovornosti, imajući u vidu štetnu posljedicu koja je nastupila, a koja se ogleda u zastari vođenja postupka i na taj način izbjegavanju eventualne prekršajne i krivične odgovornosti okrivljenih, odnosno optuženih, a što je PDK pravilno utvrdila u pobijanoj odluci. Dakle, prema ocjeni i ove komisije utvrđene okolnosti mogu biti od uticaja, kao olakšavajuće ili otežavajuće okolnosti, na izbor disciplinske mjere.  

Komisija primjećuje da je u toku prvostepenog postupka utvrđeno da je tuženi za period od 2021. – 2023. godine ostvarivao godišnju normu od 123,08% do 142,50%, što bi bilo za svaku pohvalu da nije došlo do zastare prekršajnih i krivičnih predmeta. Također, Komisija primjećuje da je tuženi u ovom periodu, kada je u pitanju Plan rješavanja starih predmeta isti ostvarivao u procentu od 75,60% do 77,82%. Kada se dovede u vezu rad tuženog na Planu rješavanja starih predmeta sa ostvarenjem ukupne godišnje norme, ostalo je nejasno zbog čega je tuženi prebacivao godišnju normu, iako nije ostvario ispunjenje Plana rješavanja starih predmeta.

Imajući u vidu navedeno i ova komisija je stava, kao i PDK, da je tuženi kao nosilac pravosudne funkcije bio dužan da postupa sa određenim stepenom pažnje i odgovornosti prilikom postupanja u svakom predmetu, pa je opravdano bilo očekivati, bez obzira na obim posla, da se tuženi trebao upoznati sa stanjem spisa kojima je zadužen, a posebno sa predmetima koji su u Planu rješavanja starih predmeta, te se bolje organizovati kako bi blagovremeno poduzimao radnje u predmetima u kojima prijeti zastara, na uštrb eventualno manjeg ostavrenja godišnje norme ili poduzimanja radnji u drugim predmetima u kojima bi mogla nastupiti “manje” štetna posljedica, te obavezno o svemu pisanim putem informisati predsjednika.


Iz navedenih razloga, se prigovor tuženog o pogrešno i nepotpuno utvrđenom činjeničnom prema ocjeni ove Komisije, pokazuje neosnovanim.


Ova Komisija konstatuje da iz navedenog proizilazi da je u pobijanoj odluci pravilno utvrđeno činjenično stanje, na koje je pravilno primijenjeno materijalno pravo kada je PDK radnje tuženog opisane u izreci pobijane odluke kvalifikovala kao disciplinski prekršaji iz člana 56. tačka 8. Zakona o VSTV BiH, te da je nakon pravilne ocjene svih okolnosti konkretnog slučaja kao i olakšavajuće i otežavajućih okolnosti,  tuženom izrekla odgovarajuću disciplinsku mjeru u vidu Smanjenja plaće za pet posto (5%) na period od tri (3) mjeseca. 


Neosnovani su i žalbeni prigovori tuženog u pogledu izrečene disciplinske mjere. Sve relevantne činjenice i okolnosti PDK je konstatovala u obrazloženju pobijane odluke i ispravno ih cijenila u smislu člana 59. Zakona o VSTV-u BiH, prilikom izricanja disciplinske mjere a koje okolnosti su i po ocjeni ove Komisije bile od značaja za određivanje vrste i visine disciplinske mjere. Također, ova Komisija je prilikom odlučivanja o vrsti izrečene disciplinske mjere imala u vidu preventivni i generalni karakter izrečene disciplinske mjere, te je konstatovala da će izrečena disciplinska mjera Smanjenja plaće za pet posto (5%) na period od tri (3) mjeseca sa jedne strane unaprijediti profesionalnost pravosuđa, a sa druge strane osnažiti povjerenje građana u vladavinu prava i funkcionisanje pravne države. 


U pogledu ostalih žalbenih prigovora tuženog, ova komisija je cijenila da se u žalbi iznose isti navodi koji su već izneseni tokom prvostepenog postupka, a koje je vrlo detaljno cijenila i obrazložila Prvostepena disciplinska komisija u obrazloženju pobijane odluke. Kako su razlozi dati u obrazloženju pobijane odluke jasni, logični i argumentovani, to ih u cijelosti prihvata bez potrebe za njihovim ponavljanjem. 


Slijedom navedenog proizilazi da žalba tuženog nije osnovana, radi čega je ista u smislu odredbi člana 60. stav 4. Zakona o VSTV-u BiH, a u vezi sa članom 226. ZPP-a, odbijena kao neosnovana i potvrđena pobijana odluka Prvostepene disciplinske komisije.   


Komisija je, imajući u vidu sve iznesene razloge, odlučila kao u izreci ove odluke.

POUKA O PRAVNOM LIJEKU: 


Protiv ove odluke može se izjaviti žalba Visokom sudskom i tužilačkom vijeća BiH u roku od 8 dana od dana prijema odluke.


Odluka Drugostepene disciplinske komisije može se pobijati samo zbog izrečene disciplinske mjere. (član 103. stav 2. Poslovnika VSTV-a BiH).

